input: NARIADENIE KOMISIE (EÚ) č. 800/2013
  zo 14. augusta 2013,
  ktorým sa mení a dopĺňa nariadenie Komisie (EÚ) č. 965/2012, ktorým sa ustanovujú technické požiadavky a administratívne postupy týkajúce sa leteckej prevádzky podľa nariadenia Európskeho parlamentu a Rady (ES) č. 216/2008
  (Text s významom pre EHP)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (1), a najmä na jeho článok 8 ods. 5,
  keďže:
  (1)
  Prevádzkovatelia a pracovníci, ktorí sa podieľajú na prevádzke niektorých lietadiel, musia spĺňať príslušné základné požiadavky stanovené v prílohe IV k nariadeniu (ES) č. 216/2008.
  (2)
  Pokiaľ vo vykonávacích predpisoch nie je stanovené inak, nariadením (ES) č. 216/2008 sa vyžaduje, aby prevádzkovatelia, ktorí pôsobia v neobchodnej prevádzke zložitých motorových lietadiel, poskytli vyhlásenie o spôsobilosti a prostriedkoch plnenia svojich povinnosti spojených s prevádzkou týchto lietadiel.
  (3)
  V súlade s nariadením (ES) č. 216/2008 by Komisia mala prijať potrebné vykonávacie predpisy pre zavedenie podmienok bezpečnej prevádzky lietadiel.
  (4)
  Týmto nariadením sa mení a dopĺňa nariadenie Komisie (EÚ) č. 965/2012 (2), tak aby zahŕňalo konkrétne aspekty týkajúce sa neobchodnej prevádzky.
  (5)
  Na zabezpečenie plynulého prechodu a vysokej a jednotnej úrovne bezpečnosti civilného letectva v Európskej únii by vykonávacie opatrenia mali odrážať súčasný stav vývoja v oblasti leteckej prevádzky vrátane najlepších postupov a vedeckého a technického pokroku. Zodpovedajúcim spôsobom by sa mali zohľadniť technické požiadavky a administratívne postupy schválené do 30. júna 2009 v rámci Medzinárodnej organizácie civilného letectva (ďalej len „ICAO“) a európskych Spojených leteckých úradov, ako aj platné právne predpisy týkajúce sa konkrétneho prostredia v jednotlivých štátoch.
  (6)
  Je nevyhnutné poskytnúť leteckému priemyslu a administratívnym orgánom členských štátov dostatok času, aby sa prispôsobili tomuto novému regulačnému rámcu.
  (7)
  Európska agentúra pre bezpečnosť letectva vypracovala návrh vykonávacích predpisov a predložila ho v podobe stanoviska Komisii v súlade s článkom 19 ods. 1 nariadenia (ES) č. 216/2008.
  (8)
  Opatrenia stanovené v tomto nariadení sú v súlade so stanoviskom výboru zriadeného podľa článku 65 nariadenia (ES) č. 216/2008,
  PRIJALA TOTO NARIADENIE:
  Článok 1
  Nariadenie Komisie (EÚ) č. 965/2012 sa mení a dopĺňa takto:
  1.
  V článku 1 ods. 1 sa za text „v oblasti prevádzky obchodnej leteckej dopravy letúnov a vrtuľníkov“ vkladá text „a v oblasti prevádzky neobchodnej leteckej dopravy letúnov, vrtuľníkov, balónov a vetroňov“.
  2.
  V článku 1 sa odsek 3 prečísluje na odsek 5 a dopĺňajú sa tieto nové odseky 3 a 4:
  „3. Týmto nariadením sa ustanovujú aj podrobné pravidlá v oblasti neobchodnej prevádzky a podmienky a postupy pre vyhlásenia prevádzkovateľov, ktorí sa podieľajú na prevádzke neobchodnej leteckej dopravy zložitých motorových lietadiel.
  4. Ostatná prevádzka leteckej dopravy vrátane prevádzky, keď sa lietadlo používa na plnenie špecializovaných úloh alebo služieb, musí prebiehať v súlade s príslušnými národnými právnymi predpismi až do prijatia a uplatňovania súvisiacich vykonávacích predpisov.“
  3.
  V článku 2:
  a)
  sa v prvom odseku dopĺňa bod 5:
  „5.
  ‚Výkonnostná navigácia (PBN)‘ je priestorová navigácia na základe výkonnostných požiadaviek v prípade lietadla prevádzkovaného na trati ATS, na základe postupu priblíženia podľa prístrojov alebo v určenom vzdušnom priestore.“;
  b)
  v druhom odseku sa „V“ nahrádza „VII“.
  4.
  V článku 5 ods. 2 sa v prvej vete vypúšťa text „obchodnej leteckej dopravy“.
  5.
  V článku 5 ods. 2 písm. b) sa text „letúnov a vrtuľníkov“ nahrádza textom „letúnov, vrtuľníkov, balónov a vetroňov“.
  6.
  V článku 5 sa dopĺňajú tieto tri odseky:
  „3. Prevádzkovatelia zložitých motorových letúnov a vrtuľníkov, ktorí sa podieľajú na prevádzke neobchodnej leteckej dopravy, predložia vyhlásenie o schopnosti a prostriedkoch na vykonávanie svojich povinností v súvislosti s prevádzkou lietadla a prevádzkujú lietadlá v súlade s ustanoveniami prílohy III a prílohy VI.
  4. Prevádzkovatelia iných ako zložitých motorových letúnov a vrtuľníkov, ako aj balónov a vetroňov, ktorí sa podieľajú na prevádzke neobchodnej leteckej dopravy, prevádzkujú lietadlá v súlade s ustanoveniami prílohy VII.
  5. Odchylne od odsekov 1, 3 a 4 výcvikové organizácie, ktoré majú svoje hlavné miesto podnikania v členskom štáte a ktoré sú schválené v súlade s nariadením Komisie (EÚ) č. 290/2012 (3), pri vykonávaní leteckého výcviku s letmi do, v rámci alebo z Únie prevádzkujú:
  a)
  zložité motorové letúny a vrtuľníky v súlade s ustanoveniami prílohy VI;
  b)
  iné ako zložité motorové letúny a vrtuľníky, ako aj balóny a vetrone v súlade s ustanoveniami prílohy VII.
  7.
  V článku 6 sa dopĺňa nový odsek 7:
  „7. Odchylne od SPA.PBN.100 PBN prílohy V sa neobchodná prevádzka iných ako zložitých motorových letúnov v určenom vzdušnom priestore, na tratiach alebo v súlade s postupmi, keď sú stanovené špecifikácie výkonnostnej navigácie (PBN), naďalej vykonáva za podmienok stanovených vnútroštátnymi právnymi predpismi členských štátov až do prijatia a uplatňovania súvisiacich vykonávacích predpisov.“
  8.
  Článok 8 sa mení takto:
  a)
  existujúci odsek označí číslom 1;
  b)
  v písmene a) sa text „v prípade letúnov“ nahrádza textom „v prípade prevádzky obchodnej leteckej dopravy letúnmi“;
  c)
  v písmene b) sa text „v prípade vrtuľníkov“ nahrádza textom „v prípade prevádzky obchodnej leteckej dopravy vrtuľníkmi“;
  d)
  dopĺňa sa nový odsek 2:
  „2. Neobchodná prevádzka zložitých motorových letúnov a vrtuľníkov sa naďalej uskutočňuje v súlade s príslušnými vnútroštátnymi právnymi predpismi stanovujúcimi obmedzenia letového času až do prijatia a uplatňovania súvisiacich vykonávacích predpisov.“
  9.
  V článku 10 sa vkladá tento odsek:
  „3. Odchylne od druhého pododseku odseku 1 sa členské štáty môžu rozhodnúť, že nebudú uplatňovať:
  a)
  ustanovenia prílohy III na neobchodnú prevádzku zložitých motorových letúnov a vrtuľníkov do 25. augusta 2016 a
  b)
  ustanovenia prílohy V, VI a VII na neobchodnú prevádzku zložitých motorových letúnov a vrtuľníkov do 25. augusta 2016.“
  10.
  V prílohe I sa názov mení na „Vymedzenie pojmov používaných v prílohách II - VII“. V abecednom poradí sa vkladajú tieto nové vymedzenia pojmov a jednotlivé existujúce vymedzenia sa prečíslujú:
  „11.
  ‚Postup priblíženia s vertikálnym vedením (APV)‘ je priblíženie podľa prístrojov s použitím smerového a vertikálneho vedenia, ktoré nespĺňa požiadavky stanovené na presné priblíženie a pristátie a pri ktorom je výška rozhodnutia (DH) najmenej 250 ft a dráhová dohľadnosť najmenej 600 m.“;
  „43.
  ‚Lietadlo ELA1‘ znamená toto európske ľahké lietadlo s posádkou:
  a)
  letún s maximálnou vzletovou hmotnosťou (MTOM) 1 200 kg alebo menej, ktorý nie je zaradený ako zložité motorové lietadlo;
  b)
  vetroň alebo motorový vetroň s MTOM 1 200 kg alebo menej;
  c)
  balón s najväčším konštrukčným objemom nosného plynu alebo horúceho vzduchu maximálne 3 400 m3 pre teplovzdušné balóny, 1 050m3 pre plynové balóny a 300 m3 pre priviazané plynové balóny.“;
  „44.
  ‚Lietadlo ELA2‘ znamená toto európske ľahké lietadlo s posádkou:
  a)
  letún s maximálnou vzletovou hmotnosťou (MTOM) 2 000 kg alebo menej, ktorý nie je zaradený ako zložité motorové lietadlo;
  b)
  vetroň alebo motorový vetroň s MTOM 2 000 kg alebo menej;
  c)
  balón;
  d)
  veľmi ľahké rotorové lietadlo jednoduchej konštrukcie s MTOM najviac 600 kg, ktoré je určené na prepravu najviac dvoch osôb, bez pohonu turbínou a/alebo raketových motorov; obmedzené na prevádzku letov VFR počas dňa.“;
  „126.
  ‚Letisko s prijateľnými poveternostnými podmienkami‘ je vhodné letisko, v prípade ktorého z poveternostných hlásení, predpovedí počasia alebo z ich kombinácie vyplýva, že v čase predpokladaného používania budú poveternostné podmienky na úrovni alebo nad úrovňou požadovaných letiskových prevádzkových miním a hlásenia o podmienkach povrchu vzletovej a pristávacej dráhy naznačujú, že bude možné bezpečné pristátie.“
  11.
  V prílohe II časti ARO.GEN.200 písm. c) sa za text „osvedčenie im vydal“ vkladá text „alebo ich vyhlásenia prijal“.
  12.
  V prílohe II časti ARO.GEN.220 písm. a) sa vkladajú tieto nové body a jednotlivé zvyšné body sa prečíslujú:
  „5.
  postupy podávania vyhlásení a zachovávanie dohľadu nad organizáciami, na ktoré sa vyhlásenia vzťahujú;“
  „8.
  dohľad nad prevádzkou iných ako zložitých motorových lietadiel prevádzkovateľmi neobchodnej leteckej dopravy;“.
  13.
  V prílohe II časti ARO.GEN.220 písm. b) sa na koniec dopĺňa text „a vyhlásení, ktoré prijal.“
  14.
  V prílohe II sa text v časti ARO.GEN.300 písm. a) nahrádza takto:
  „a)
  Príslušný orgán overuje:
  1.
  súlad s požiadavkami vzťahujúcimi sa na organizácie pred vydaním osvedčenia organizácie prípadne povolenia;
  2.
  zachovávanie súladu s príslušnými požiadavkami v prípade organizácií, ktorým udelil osvedčenie alebo od ktorých prijal vyhlásenie;
  3.
  zachovávanie súladu s platnými požiadavkami prevádzkovateľov neobchodnej leteckej dopravy inými ako zložitými motorovými lietadlami a
  4.
  vykonávanie primeraných bezpečnostných opatrení, ktoré nariadil príslušný orgán, ako sa vymedzuje v ARO.GEN.135 písm. c) a d).“
  15.
  V prílohe II časti ARO.GEN 305 sa písmená d) a e) menia na písmená e) a f) a vkladá sa nové písm. d):
  „d)
  Pre organizácie, ktoré o svojej činnosti podávajú vyhlásenie príslušnému orgánu, sa vypracuje program dohľadu, v ktorom sa zohľadní osobitný charakter organizácie, zložitosť jej činností a výsledky predchádzajúcich činností dohľadu a ktorý bude založený na hodnotení súvisiacich rizík. Súčasťou programu sú audity a kontroly vrátane inšpekcií na odbavovacej ploche a neohlásených kontrol, podľa potreby.“
  16.
  V prílohe II sa vkladá nová časť ARO.GEN.345 za ARO.GEN.330:
  „ARO.GEN.345 Vyhlásenie - organizácie
  a)
  Po prijatí vyhlásenia od organizácie, ktorá vykonáva alebo má v úmysle vykonávať činnosť, na ktorú je vyhlásenie potrebné, príslušný orgán overí, či vyhlásenie obsahuje všetky informácie požadované v časti ORO, a oznámi organizácii prijatie vyhlásenia.
  b)
  Ak vyhlásenie neobsahuje požadované informácie, alebo obsahuje informácie, z ktorých vyplýva neplnenie príslušných požiadaviek, príslušný orgán informuje organizáciu o nesúlade a požiada o ďalšie informácie. Ak to príslušný orgán považuje za potrebné, vykoná kontrolu organizácie. Ak sa nesúlad potvrdí, príslušný orgán podnikne kroky, tak ako sa vymedzuje v ARO.GEN.350.“
  17.
  V prílohe II časti ARO.GEN.350 písm. b) a c) sa za slovo „osvedčenia“ vkladá text „alebo s obsahom vyhlásenia“.
  18.
  V prílohe II časti ARO.GEN.350 písm. e) sa za text „ktorej udelil osvedčenie príslušný orgán iného členského štátu alebo agentúra“ vkladá text „alebo ktorá príslušnému orgánu iného členského štátu alebo agentúre predložila vyhlásenie o svojej činnosti.“
  19.
  V prílohe II sa text v časti ARO.OPS.200 písm. b) nahrádza takto:
  „b)
  Keď sa príslušný orgán presvedčí, že prevádzkovateľ preukázal splnenie príslušných požiadaviek, vydá alebo zmení povolenie. Povolenie bude uvedené v:
  1.
  prevádzkových špecifikáciách, ako sú stanovené v dodatku II pre prevádzku obchodnej leteckej dopravy, alebo
  2.
  zozname osobitných povolení, ako je stanovený v dodatku V pre neobchodnú prevádzku.“
  20.
  V prílohe II sa vkladá nový dodatok V s názvom „Zoznam osobitných povolení“ tak, ako sa stanovuje v prílohe I k tomuto nariadeniu.
  21.
  V prílohe III časti ORO.GEN.005 sa na koniec dopĺňa spojenie „alebo prevádzky neobchodnej leteckej dopravy so zložitými motorovými lietadlami.“
  22.
  V prílohe III časti ORO.GEN.105 sa za „osvedčovania“ vkladá text „alebo vyhlásenia“.
  23.
  V prílohe III časti ORO.GEN.110 písm. a) a c) sa za „osvedčenia“ vkladá „alebo vyhlásenia“.
  24.
  V prílohe III časti ORO.GEN.120 sa dopĺňa nové písmeno c):
  „c)
  Prevádzkovateľ, ktorý musí predkladať vyhlásenie o svojej činnosti, oznámi príslušnému orgánu zoznam alternatívnych prostriedkov preukázania zhody, ktoré používa na dosiahnutie súladu s nariadením (ES) č. 216/2008 a jeho vykonávacími predpismi.“
  25.
  V prílohe III časti ORO.GEN.140 písm. a) sa za „osvedčovaniu“ vkladá text „alebo vyhláseniu“.
  26.
  V prílohe III sa text v časti ORO.AOC.125 nahrádza takto:
  „a)
  Držiteľ osvedčenia AOC môže vykonávať neobchodnú prevádzku s lietadlom, ktoré sa inak používa na prevádzku obchodnej leteckej dopravy a ktoré je uvedené v prevádzkových špecifikáciách jeho AOC, za predpokladu, že prevádzkovateľ:
  1.
  podrobne opíše takúto prevádzku v prevádzkovej príručke vrátane:
  i)
  určenia príslušných požiadaviek;
  ii)
  jednoznačného určenia všetkých rozdielov medzi prevádzkovými postupmi používanými pri vykonávaní obchodnej a neobchodnej prevádzky;
  iii)
  prostriedkov, ktorými sa zabezpečí, aby všetci pracovníci podieľajúci sa na prevádzke boli plne oboznámení so súvisiacimi postupmi;
  2.
  predloží príslušnému orgánu určené rozdiely medzi prevádzkovými postupmi uvedené v písmene a) odseku 1 bode ii) na predchádzajúce schválenie.
  b)
  Držiteľ AOC vykonávajúci prevádzku uvedenú v písm. a) nie je povinný predkladať vyhlásenie v súlade s touto časťou.“
  27.
  V prílohe III sa za časťou ORO.AOC.150 vkladá nová podčasť:
  „PODČASŤ DEC
  VYHLÁSENIE
  ORO.DEC.100 Vyhlásenie
  Prevádzkovateľ neobchodnej leteckej dopravy so zložitým motorovým lietadlom:
  a)
  pred začatím prevádzky poskytne príslušnému orgánu všetky zodpovedajúce informácie, pričom použije formulár uvedený v dodatku I k tejto prílohe;
  b)
  oznámi príslušnému orgánu zoznam používaných alternatívnych prostriedkov preukázania zhody;
  c)
  zachováva súlad s príslušnými požiadavkami a informáciami uvedenými vo vyhlásení;
  d)
  bez meškania oznámi príslušnému orgánu akékoľvek zmeny týkajúce sa jeho vyhlásenia alebo ním používaných prostriedkov preukázania zhody predložením zmeneného a doplneného vyhlásenia, pričom použije formulár uvedený v dodatku I k tejto prílohe a
  e)
  oznámi príslušnému orgánu zastavenie prevádzky.“
  28.
  V prílohe III sa časť ORO.MLR.100 písm. b) nahrádza takto:
  „b)
  V obsahu prevádzkovej príručky sa odrážajú požiadavky stanovené v tejto prílohe, prípadne v prílohe IV (časť CAT), prílohe V (časť SPA) a prílohe VI (časť NCC), pričom nesmie byť v rozpore s podmienkami obsiahnutými v prevádzkových špecifikáciách osvedčenia leteckého prevádzkovateľa (AOC) prípadne s vyhlásením a jeho zoznamom osobitných povolení.“
  29.
  V prílohe III sa časť ORO.MLR.101 nazýva: „Prevádzková príručka - členenie obchodnej leteckej dopravy“.
  30.
  V prílohe III sa text v časti ORO.MLR.115 písm. a) nahrádza takto:
  „a)
  Tieto záznamy sa musia uchovávať najmenej 5 rokov:
  1.
  V prípade prevádzkovateľov CAT záznamy o činnostiach uvedených v ORO.GEN.200;
  2.
  v prípade neobchodnej prevádzky so zložitými motorovými lietadlami kópia vyhlásenia prevádzkovateľa, podrobné údaje o získaných povoleniach a prevádzková príručka.“
  31.
  V prílohe III sa text v časti ORO.FC.005 nahrádza takto:
  „V tejto podčasti sa stanovujú požiadavky, ktoré musí splniť prevádzkovateľ vo vzťahu k výcviku, praxi a kvalifikácii letovej posádky, a pozostáva z:
  a)
  oddielu 1, v ktorom sa uvádzajú spoločné požiadavky uplatniteľné na neobchodnú prevádzku zložitých motorových lietadiel, ako aj na prevádzku obchodnej leteckej dopravy;
  b)
  oddielu 2, v ktorom sa uvádzajú doplnkové požiadavky uplatniteľné na prevádzku obchodnej leteckej dopravy.“
  32.
  V prílohe III sa za časť ORO.FC.005 vkladá nový oddiel s názvom „Oddiel 1 - Spoločné požiadavky“.
  33.
  V prílohe III časti ORO.FC.105 písm. a) sa text „veliaceho pilota/veliteľa lietadla“ nahrádza textom „veliaceho pilota alebo v prípade prevádzky obchodnej leteckej dopravy veliteľa lietadla“.
  34.
  V prílohe III časti ORO.FC.145 písm. c) sa na začiatok dopĺňa text „V prípade prevádzky obchodnej leteckej dopravy“.
  35.
  V prílohe III sa za časť ORO.FC.145 vkladá nový oddiel s názvom „Oddiel 2 - Spoločné požiadavky na prevádzku obchodnej leteckej dopravy“.
  36.
  V prílohe III sa text v časti ORO.CC.005 nahrádza takto:
  „V tejto podčasti sa ustanovujú požiadavky, ktoré musí splniť prevádzkovateľ, ak prevádzkuje lietadlá s palubnými sprievodcami, a tvoria ju:
  a)
  oddiel 1, v ktorom sa stanovujú spoločné požiadavky na všetky prevádzky a
  b)
  oddiel 2, v ktorom sa stanovujú doplnkové požiadavky výlučne na prevádzku obchodnej leteckej dopravy.“
  37.
  V prílohe III sa podčasť CC oddiel 1 nazýva: „Spoločné požiadavky“.
  38.
  V prílohe III sa dopĺňa nový dodatok s názvom „Vyhlásenie“, tak ako sa stanovuje v prílohe II k tomuto nariadeniu.
  39.
  V prílohe V sa text v časti SPA.GEN.100 nahrádza takto:
  „a)
  Príslušným orgánom na vydanie osobitného povolenia je:
  1.
  v prípade prevádzkovateľa obchodnej leteckej dopravy orgán členského štátu, v ktorom má prevádzkovateľ hlavné miesto výkonu práce;
  2.
  v prípade prevádzkovateľa neobchodnej leteckej dopravy orgán štátu, v ktorom má prevádzkovateľ sídlo firmy alebo bydlisko.
  b)
  Bez ohľadu na písmeno a) bod 2 v prípade prevádzkovateľa neobchodnej leteckej dopravy používajúceho lietadlá registrované v tretej krajine sa neuplatňujú príslušné požiadavky tejto prílohy na povolenia týkajúce sa týchto druhov prevádzky, ak tieto povolenia vydá ako štát registrácie tretia krajina:
  1.
  výkonnostná navigácia (PBN);
  2.
  špecifikácie minimálnej navigačnej výkonnosti (MNPS);
  3.
  zmenšené minimum vertikálneho rozstupu (RVSM).“
  40.
  V prílohe V sa text v časti SPA.GEN.110 nahrádza takto:
  „Rozsah činnosti, ktorú má prevádzkovateľ povolené vykonávať, musí byť zdokumentovaný a uvedený:
  a)
  v prípade prevádzkovateľov, ktorí sú držiteľmi osvedčenia leteckého prevádzkovateľa (AOC), v prevádzkových špecifikáciách k AOC;
  b)
  v prípade všetkých ostatných prevádzkovateľov v zozname osobitných povolení.“
  41.
  V prílohe V časti SPA.DG.100 sa za text „prílohe IV (časť CAT)“ vkladá text, „prílohe VI (časť NCC) a prílohe VII (časť NCO)“.
  42.
  Vkladá sa nová príloha VI (časť NCC) a príloha VII (časť NCO) tak, ako sa stanovuje v prílohe III a prílohe IV k tomuto nariadeniu.
  Článok 2
  Nadobudnutie účinnosti
  Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
  Uplatňuje sa od 25. augusta 2013.
  Toto nariadenie je záväzné v celom rozsahu a priamo uplatniteľné vo všetkých členských štátoch.
  V Bruseli 14. augusta 2013